**СОЗАҚБАЙ Ділда Мұхтарқызы,**

**№131 жалпы орта білім беретін мектебінің 9 сынып оқушысы.**

**Жетекшісі: АҚКІСИЕВА Гүлбану Алпамысқызы.**

**Шымкент қаласы**

**ТҰҒЫРЫ БИІК ТӨЛ ТЕҢГЕ**

Елдігіміздің нышаны, тәуелсіздігіміздің бірегей белгісі төл теңгеміздің тарихы сонау көне дәуірлерден бастау алған еді.

Ежелгі қазақ жерінде Отырар мен Исфиджабта дайындалған алтын монеталар айналымға түсіп, саудада дара түрінде ғана емес, салмағына қарай да пайдаланылған екен. Ал ХІҮ ғасырдан бастап Қазақстан жерінде Әмір Темір монеталары айналымда болған. Осынау тарихы тереңде жатқан төл теңгеміз қалай жаңғырып, ел игілігіне айналды?

Тәуелсіздік таңы атып,1993 жылы 15 қарашада қазақ елінің төл теңгесі-ұлттық валютасы айналымға енді. Бұл оқиға елдің елдігін,еркіндігін айшықтайтын ұлттық нышандардың бірі ретінде тарихымыздың парақтарына алтын әріппен жазылды.

Ел-жұртты қуанышқа бөлеп,көзайымына айналған төл теңгеміздің алғашқы банкноттары қандай еді?

Ұлттық теңгеміздің алғашқы кезеңдердегі бейнесі рухани жадымызды жаңғыртуға,ұлттық санамызды оятуға зор септігін тигізді десек артық айтқандық болмас!

Теңге қасбеттеріне еліміздің тұғырлы тұлғалары бейнеленсе,сырт тұсы кең байтақ жеріміздің сұлу табиғаты және тарихи сәулет нысандарымен айшықталды.Төл теңгені қолына алған әрбір қазақтың өз туған елі мен жеріне деген сүйіспеншілігі мен құрметі,болашағына деген сенімі арта түскені сөзсіз еді.

Төл теңгеміз содан бері сан белестерді артқа тастап,түрлі халықаралық байқауларда талай рет үздік шығып,мәртебелі марапаттарға ие болды. Ұлттық валютамыздың арқасында Қазақ елі өз қаржы нарығын құрып,дербестікке ие болды.

Түйіндей келгенде,өзінің 30 жылдық ғұмырында тұғырынан таймаған ұлттық валютамыз тәуелсіздігіміздің басты рәмізі ретінде айшықталып қана қоймай,ел экономикасын нығайтып, мемлекет мәртебесінің биіктеуіне де зор ықпал етті.

Тәуелсіздік нышанына айналған төл теңгеміздің тұғыры алдағы уақыттарда бұдан әрі биіктеп, қазақ елінің мақтанышына айнала береріне сенім мол!